Jahnátek, Ľubomír, poslanec NR SR (2011-04-06):
Ďakujem pekne, pán predsedajúci, za slovo. Vážené dámy, páni, skutočne veľmi som rozmýšľal, čo povedať v záverečnom slove na túto tému, lebo tá diskusia bola veľmi rozpačitá, rozpačitá v tom, že z jednej strany, zo strany predstaviteľov strany SMER boli podávané konkrétne údaje, fakty, auditované výsledky, ktoré jasne hovorili, v akom stave, v akej kondícii týchto 6 teplární je. Na druhej strane boli chabé pokusy niektorých predstaviteľov súčasnej vládnej koalície obhajovať niečo, čo sa vlastne obhájiť nedalo, lebo nepadol jeden relevantný dôkaz alebo dôvod na to, aby nás presvedčili alebo aby dali dostatočný argument na to, aby sa ozaj pristúpilo k privatizácii teplární. Čiže miestami som až obdivoval ten pokus silou-mocou zdvihnúť tú zástavu v útoku za privatizáciu zo strany súčasnej vládnej koalície. Ale musím povedať, ťažko sa im bojovalo, lebo nebol jediný dostatočný argument, prečo by sa tam privatizovať malo. Pokiaľ si zhrnieme tie fakty, tie ukazovatele, ktoré tu boli prezentované rôznymi aktérmi, aj bývalými manažérmi teplární, dá sa povedať, že kumulovane v žiadnom prípade, ale ani individuálne žiadna tepláreň za roky 2008, 2009 nebola v strate, za rok 2010 nemáme ešte auditované výsledky, ale tam už polovicu obdobia z roku 2010 vládnete vy. Takže tam už budú asi určite iné výsledky. Ale za roky 2008, 2009 žiadna tepláreň nie je v strate, každá tepláreň vytvárala zisk, vytvárala prídavnú hodnotu a prekonala v roku 2009 aj také ťažké obdobie, ako bola svetová hospodárska kríza a dopad priemyselného sektora na ich služby, na odber tepla, ktorý bol znížený, lebo poklesla výroba. Čiže nebolo treba toľko tepla do výrobného procesu, ako to bolo pred hospodárskou krízou. Ale aj tak v globále možno povedať, že za rok 2009 vo všetkých šiestich spomínaných teplárňach výnosy predstavovali 283,825 mil. eur, náklady za rok 2009 predstavovali pokles oproti roku 2008, 13,4 %, a v absolútnom vyjadrení predstavovali čiastku 267,77 mil. korún. Pridaná hodnota v týchto teplárňach vzrástla len v roku 2009 na úroveň 68,566 mil. korún, čo je 124-percentný nárast. Pokiaľ ste sledovali vývoj pohľadávok a likviditu spoločností, ktoré prezentoval pán Žiga, jasne ste mali dokázané, že vývoj krátkodobých a dlhodobých záväzkov má pozitívny efekt a obe spoločnosti sú likviditné či v krátkodobej likvidite alebo v likvidite pre dlhšie obdobie. Takisto nie je zanedbateľný ani fakt, že tieto teplárne momentálne zamestnávajú 1 650 zamestnancov. Čiže nenašiel sa jeden ekonomický dôvod, ktorý by zdôrazňoval potrebu privatizácie teplární. Preto, vážené dámy, páni, ja som si vlastne položil niekoľko otázok na túto diskusiu, vlastne prečo ideme privatizovať, ako ideme privatizovať a za akú cenu ideme privatizovať. Môžte so mnou súhlasiť alebo nesúhlasiť, ale na otázku, prečo ideme privatizovať, som si dal jednoduchú odpoveď: Lebo o tom rozhodlo politbyro, politbyro, ktoré sa nazýva aj Koaličná rada. Šestnásti ľudia dneska rozhodujú o Slovensku, majú v rukách absolútnu právomoc a vy koaliční poslanci ste viazaní tým, že musíte odmávať, odsúhlasiť to, čo toto politbyro pred vás prednesie. Pokiaľ vás náhodou napadne, že nesúhlasíte s rozhodnutím politbyra, a pokiaľ to nakoniec aj poviete niekoľkokrát do médií, no tak sa vám stane to, čo sa stalo poslancovi Matovičovi, že postúpi o 3 rady vyššie do trestaneckej lavice a je vylúčený z klubu poslancov strany SaS, hoci po včerajšku si myslím, že už tá poslušnosť sa mu vracia. (Smiech v sále.) Pokiaľ ale sa nevyjadríte verejne, ale prejavíte počas hlasovania svoju vôľu, no tak ste prinútení vaším politbyrom, že si musíte fotiť to, ako tajne hlasujete. A pokiaľ ani toto nepomôže a ani nie všetci ukážete tie fotografie a nemá politbyro kontrolu ani nad vaším tajným hlasovaním, tak znásilníte ústavu, znásilníte demokraciu a odhlasujete si, že tam, kde od roku 1989 bolo zavedené tajné hlasovanie, toto hlasovanie jednoducho premeníte na verejné. A takýmto spôsobom vás dostáva vaše politbyro do kontroly, do procesu absolútneho prehľadu a vy jednoducho vykonávate a budete vykonávať to, čo vám vaše politbyro prikáže. Dámy a páni, Stalin by mal z takejto metódy práce obrovskú radosť. Určite by ste ho potešili. Teraz, prečo môže politbyro takto rozhodovať? No lebo má na čele vlády toho, koho tam má. Na čele vlády je dáma, ktorá v priamom prenose podvádzala, klamala a je nekompetentná. Podvádzala pri hlasovaní za svoju kolegyňu, obhajovala sa niekoľko dní po tomto hlasovaní a pod tlakom médií musela nakoniec rezignovať na svoju poslaneckú funkciu a musela odísť z parlamentu. Klamala pri privatizácii, pri zvyšovaní daní. Včera sme to mali možnosť in natura vidieť v prenose, ktorý tu zabezpečili technici parlamentu počas vystúpenia pána podpredsedu parlamentu Fica. A že je nekompetentná? Možno si pamätáte ešte na kauzu NADSME, kde veľmi účinne trafila po hlave Ivana Mikloša, vtedajšieho ministra financií, aj súčasného ministra financií, ktorý spôsobil kauzu NADSME. A garantujem vám, dámy a páni, veľa ľudí z obdobia druhej Dzurindovej vlády bude v súvislosti s NADSME trestne obvinených. Ale táto dáma dokáže robiť aj iné vývrtky vo svojej nekompetentnosti, dokáže namočiť aj vlastných ľudí. Pomôžem si výrokom z 13. 3. 2011, ktorý použila v rozhovore pre SME. Bude to o diaľnicach, trošku odbočím, len chcem poukázať na jej vysokú odbornosť a kvalifikáciu. Citujem z jej vyjadrenia: "Pripravený projekt PPP, tzv., po šiestom či siedmom predĺžení investor oznámil, že nemá financie na tento projekt, nehovoriac o tom, že tieto projekty boli aj doposiaľ neuveriteľne predražené. Ja sa tu potrebujem ozvať a ohradiť, pretože vety typu, „no, nevídané, drahšie o 1 alebo 5 %, nie je pravda, len námatkovo viaceré diaľničné úseky pod vplyvom dodatkov zvýšili náklady niekoľkonásobne, D1 Ladce – Sverepec mala 150 dodatkov a cena narástla o 229 %, obchvat Čadce mal 157 dodatkov, navýšená cena na 265 % pôvodnej ceny,...“ (Prerušenie vystúpenia predsedajúcim.)